Tampere-Talon katolla majailee neljä pesällistä mehiläisiä.

Teemu Aittamaa esittelee mehiläistarhaansa. Juha Veli Jokinen

Rakennusinsinööri Teemu Aittamaa, 36, meni kaverin houkuttelemana viitisen vuotta sitten mehiläiskurssille ja pyörittää nyt sivutyönään 46 pesän hunajabisnestä. Neljä pesistä sijaitsee pohjoismaiden suurimman kongressikeskuksen, Tampere-talon katolla ja hunajaa on odotettavissa elokuussa yli 200 kiloa.

- Tampere-talo ja sen katto Sorsapuiston keskellä on loistava paikka, Aittamaa sanoo

– Mehiläiset pitävät puista, kukista ja kongressitalon musiikista. Ne reagoivat äänien taajuuksiin.

Katolla asustavat 200 000 mehiläistä imevät mettä kahden kilometrin etäisyydellä pesästä. Vieressä on hautausmaan lehmuksia ja paljon kukkaistutuksia.

Teemu Aittamaa toivoo, että voisi joku päivä elättää itsensä hunajalla. JUHA VELI JOKINEN

Italialaiset tarhamehiläiset reagoivat uteliaina toimittajaan ja tummaan kameraan sekä takkiin.

- Valkoinen rauhoittaa niitä, tumma kamerakin voidaan kokea uhkana ja kaikki suuret ja äkkinäiset liikkeet. Pesä on niille pyhä ja sen suojeleminen tärkeintä. Olen suojautunut hyvin eikä vaaratilanteita ei ole ollut. Pesällä vaistoaa heti mehiläisten fiiliksen. Painan 100 kiloa ja minä tarvitsisin 1000 pistoa, että mehiläiset olisivat hengelle vaarallisia, Aittamaa tietää.

Hän toivoo jonain päivänä saavansa koko elantonsa hunajasta ja uskoo laajentavansa Korpikuusikon hunaja -firmaansa. Seuraavaksi suunnitelmissa on asettaa Tampere-talon katolle uusia pönttöjä. Vain Helsingin oopperatalon ja Savoy-teatterin katolla on Suomessa suurissa kaupungeissa vastaavaa viljelyä.

Muniva kuningatar on pomo

Kuningatar johtaa muita mehiläisiä. JUHA VELI JOKINEN

Pesän pomo ja sen ehdoton valtias on muniva kuningatar, joka hallitsee pesää ja luo sinne ilmapiirin. Kuningatar on yksinvaltias niin kauan kuin se munii ja huolehtii jälkikasvusta. Alamaiset eli kuhnurit tekevät työn.

- Kuningatar erittää sataa tuoksua ja jos pomo on äkäinen, se luo koko pesälle kireän, tiukan ilmapiirin. Mehiläinen elää vain kuusi viikkoa ja jos se pistää, se kuolee.

Tampere-talon katon kahteen uuteen pesään Aittamaa ostaa kuningattaret. Niiden hinta on 35 euroa kappale.

- Hunajaa ja mehiläisten erittämää myrkkyä on käytetty muun muassa kosmetiikkateollisuuteen ja ruokaan hunaja sopii erinomaisesti. Minäkin olen saanut terveyteeni niistä apua, polvivammojen takia kilpaurheilun lopettanut Aittamaa kertoo.

Hän harrasti brasilialaista ju-jutsua SM-tasolla.

Aittamaa odottaa kuumaa kesää ja Tampere Filharmonian ja pop-tähtien loistavia konsertteja - mehiläiset viihtyvät ja se tietää hunajaa.